รัฐบาลไทย-ข่าวทำเนียบรัฐบาล-“รมช.มนัญญา” มอบเงินช่วยเหลือเกษตรกรผู้ประสบภัยแล้ง จ.อุทัยธานี
วันจันทร์ที่ 25 พฤศจิกายน 2562
“รมช.มนัญญา” มอบเงินช่วยเหลือเกษตรกรผู้ประสบภัยแล้ง จ.อุทัยธานี
“รมช.มนัญญา” มอบเงินช่วยเหลือเกษตรกรผู้ประสบภัยแล้ง จ.อุทัยธานี 62 ล้านบาท ใน 4 อําเภอ
วันนี้ (22 พ.ย.62) เวลา 14.00 น. นางสาวมนัญญา ไทยเศรษฐ์ รัฐมนตรีช่วยว่าการกระทรวงเกษตรและสหกรณ์ กล่าวในโอกาสเป็นประธานในพิธีมอบเงินช่วยเหลือเกษตรกรผู้ประสบภัยแล้ง ปี 2562 ซึ่งสํานักงานเกษตรจังหวัดอุทัยธานี และสํานักงานเกษตรอําเภอสว่างอารมณ์ ร่วมกันจัดขึ้น ณ ห้องประชุมอาคารภักดี อําเภอสว่างอารมณ์ จังหวัดอุทัยธานี โดยมี นายพยนต์ อัศวพิชยนต์ รองผู้ว่าราชการจังหวัดอุทัยธานี กล่าวต้อนรับ และเกษตรกรเข้าร่วมงานจํานวน 300 ราย ว่า จากการที่ได้เกิดภาวะฝนแล้ง ทําให้เกิดความเสียหายแก่พืชผลการเกษตรตั้งแต่วันที่ 15 กรกฎาคม 2562 ของจังหวัดอุทัยธานี รวม 8 อําเภอ พื้นที่การเกษตรได้รับความเสียหาย จํานวน 151,228 ไร่ วงเงินช่วยเหลือรวมทั้งสิ้น 169,444,764.75 บาท กระทรวงเกษตรและสหกรณ์ได้ดําเนินการช่วยเหลือเกษตรกร โดยโอนผ่าน ธ.ก.ส. ตรงไปยังบัญชีของเกษตรกรผู้ประสบภัยพิบัติ ทั้งนี้ ได้เร่งดําเนินการโอนเงินให้แล้วเสร็จโดยเร็ว เพื่อมอบให้เป็นค่าใช้จ่ายในการประกอบอาชีพต่อไป
สําหรับแนวทางแก้ไขบรรเทาความเสียหายมีดังนี้ 1. มาตรการเร่งด่วน รัฐบาลมีแผนปฏิบัติการฟื้นฟู เยียวยาเกษตรกรผู้ประสบภัยฝนทิ้งช่วงและอุทกภัย ปี 2562 โดยมีวัตถุประสงค์เพื่อสร้างรายได้หรือลดรายจ่ายในครัวเรือนให้แก่เกษตรกรผู้ประสบภัยฝนทิ้งช่วงและอุทกภัยปี 2562 เป็นการบรรเทาความเดือดร้อนแก่เกษตรกรผู้ประสบภัย โดยจังหวัดอุทัยธานีมีแผนปฏิบัติการฟื้นฟู เยียวยาเกษตรกรผู้ประสบภัยแล้ง ปี 2562 จํานวน 3 โครงการ ประกอบด้วย 1.1) โครงการส่งเสริมการปลูกพืชใช้น้ําน้อยเพื่อสร้างรายได้แก่เกษตรกร (ข้าวโพดเลี้ยงสัตว์ ถั่วเขียว) หน่วยงานรับผิดชอบ กรมส่งเสริมการเกษตร ซึ่งจังหวัดอุทัยธานีมีเกษตรกรผู้ประสบภัยเข้าร่วมโครงการ จํานวน 1,541 ราย 1.2) โครงการรักษาระดับปริมาณและคุณภาพข้าวปี 2563/64 หน่วยงานรับผิดชอบ กรมการข้าว ซึ่งจังหวัดอุทัยธานีมีเกษตรกรผู้ประสบภัยเข้าร่วมโครงการ จํานวน 4,596 ราย และ 1.3) โครงการพัฒนาเสริมทางเลือกอาชีพด้านประมง การเลี้ยงปลานิลแปลงเพศในบ่อดิน หน่วยงานรับผิดชอบ กรมประมง ซึ่งจังหวัดอุทัยธานีมีเกษตรกรผู้ประสบภัยเข้าร่วมโครงการ จํานวน 1,656 ราย 2. เกษตรกรมีการวางแผนการผลิตและการปลูกให้สอดคล้องกับสถานการณ์น้ํา 3. การใช้เทคโนโลยีน้ําหยดมาใช้ในการผลิต ช่วยลดต้นทุนในการใช้น้ํา 4. เกษตรกรควรขุดสระเก็บกักน้ําไว้ใช้ เพื่อบรรเทาการขาดแคลนน้ํา และ 5. การปรับปรุงบํารุงดินให้สามารถเก็บกักความชุ่มชื้นไว้ได้นาน
นางสาวมนัญญา กล่าวต่อว่า กระทรวงเกษตรและสหกรณ์ได้ตระหนัก และได้ให้ความสําคัญต่อพี่น้องเกษตรกรที่ได้รับความเดือดร้อนในครั้งนี้ จึงมีความจําเป็นอย่างยิ่งที่จะต้องช่วยเหลือให้พี่น้องเกษตรกร ด้วยการพิจารณาอนุมัติเงินทดรองราชการในอํานาจปลัดกระทรวงเกษตรและสหกรณ์ มาช่วยเหลือบรรเทาความเดือดร้อนให้กับเกษตรกรคน ถือเป็นการบรรเทาความเดือดร้อน นํามาเป็นค่าใช้จ่ายในการลงทุนประกอบอาชีพทางการเกษตรในโอกาสต่อไป โดยขอให้ทุกท่านได้น้อมนําแนวทางเศรษฐกิจพอเพียงของพ่อหลวงมาปรับใช้ในการดําเนินชีวิตด้วย
ในการนี้ รัฐมนตรีช่วยว่าการกระทรวงเกษตรและสหกรณ์ ได้มอบเงินช่วยเหลือเกษตรกรผู้ประสบภัยแล้ง ซึ่งอําเภอสว่างอารมณ์ได้รับเงินช่วยเหลือในครั้งนี้ 42,717,040 บาท เกษตรกรประสบภัย 2,384 ราย พร้อมกับมอบกล้าพืชผัก ประกอบด้วย กล้าพริก กล้ามะเขือ ซึ่งได้รับการสนับสนุนจากศูนย์ขยายพันธุ์พืชที่ 6 จังหวัดพิษณุโลก เพื่อบรรเทาความเดือดร้อนให้แก่เกษตรกร ในส่วนของการมอบเงินช่วยเหลือในครั้งนี้เป็นไปตามระเบียบกระทรวงการคลัง ซึ่งเกษตรกรผู้ปลูกพืชที่ได้รับผลกระทบจากภัยธรรมชาติ หากมีพื้นที่ทําการเพาะปลูกเสียหายโดยสิ้นเชิง และเป็นเกษตรกรที่ขึ้นทะเบียน เกษตรกรไว้กับกรมส่งเสริมการเกษตร จะได้รับความช่วยเหลือ ตามจํานวนพื้นที่เพาะปลูกที่เสียหายจริง รายละไม่เกิน 30 ไร่ ได้แก่ ข้าว อัตราไร่ละ 1,113 บาท พืชไร่ อัตราไร่ละ 1,148 บาท พืชสวนและอื่นๆ อัตรา ไร่ละ 1,690 บาท ทั้งนี้ เมื่อเกิดภัยพิบัติและผู้ว่าราชการจังหวัดประกาศเขตพื้นที่การให้ความช่วยเหลือฯ เกษตรกรต้องยื่นแบบความจํานงขอรับการช่วยเหลือ (กษ 01) โดยให้ผู้นําท้องถิ่นรับรอง ก่อนที่จะมีการตรวจสอบทะเบียนเกษตรกร และพื้นที่เสียหายจริง เพื่อพิจารณาให้ความช่วยเหลือตามขั้นตอนต่อไป
สํานักงานปลัดกระทรวงเกษตรและสหกรณ์
โทร 02-2810859 แฟกซ์ 02-2822871
moacnews@gmail.com
www.moac.go.th
www.facebook.com/kasetthai